Izvor: Igor Kralj/PIXSELL

Zbog sumnje na koronavirus zatvoren je hitni odjel KB Dubrava.

Kako javlja naša reporterka Katarina Brečić, zatvoren je hitni odjel KB Dubrava zbog sumnje na koronavirus. Osoba je sama došla na hitni odjel sa simptomima bolesti te je iz mjera predostrožnosti zatvoren čitavi odjel, potvrdio je ministar zdravstva Vili Beroš.

Navedenu informaciju potvrdili su za N1 i iz Ravnateljstva civilne zaštite. Odjel je zatvoren te se čekaju nalazi.

Kako javlja naša reporterka Ivana Kopčić, riječ je o muškarcu koji je već prebačen u Kliniku "Fran Mihaljević" gdje će biti testiran na koronavirus. Ako nalaz bude pozitivan, slijedi dezinfekcija cijelog odjela u KB Dubrava. Odjel je ispražnjen iz preventivnih razloga.

Ravnatelj HZJZ-a Krunoslav Capak ne očekuje da će pacijent koji je dva sata boravio na hitnom odjelu biti pozitivan na koronavirus.

"Čovjek je došao sa simptomima pneumonije. Mi kada postavljamo definiciju sumnje, preuzeli smo je od ECDC-a (Europski centar za kontrolu i prevenciju bolesti) da i sama teška upala pluća, bez obzira je li čovjek bio u kontaktu ili putovao u područja koja su zaražen predstavlja sumnju.

Tijek događaja pratimo OVDJE.

Taj čovjek nije nigdje putovao, nije bio izvan Hrvatske i naša je pretpostavka s dosta velikom vjerojatnošću da on neće biti pozitivan. No s obzirom na to da smo napravili kriterij sumnje sada trebamo napraviti test. Kad ga dobijemo znat ćemo je li pozitivan ili nije. S dosta velikom vjerojatnošću s obzirom na to da nigdje nije putovao i nije bio u kontaktu s oboljelim možemo reći da on neće biti pozitivan, rekao je Capak u Otvorenome.

Kako je HRT ranije izvijestio, ovaj slučaj zakomplicirao je situaciju u KB Dubrava jer je pacijent dva sata bio u čekaonici. U njegovoj blizini bio je pacijent koji ima zapetljaj crijeva i životno je ugrožen. Liječnici su odlučili, unatoč potencijalnom riziku, da će operaciju napraviti kako bi pacijentu spasili život. Preventivno će i taj pacijent nakon operacije biti smješten u izolaciju u posebnu sobu.

Podsjećamo kako je trenutno u Hrvatskoj zabilježeno 15 slučajeva zaraze koronavirusom. Jučer je Nacionalni krizni stožer objavio preporuke kako se otkažu i odgode događanja i okupljanja veća od 1.000 sudionika.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.